**Ministru kabineta noteikumu projekta**

**„Siltumnīcefekta gāzu emisiju aprēķina metodika”**

**sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| I. Tiesību akta projekta izstrādes nepieciešamība | | |
| 1. | Pamatojums | Ministru kabineta (turpmāk – MK) noteikumu projekts „Siltumnīcefekta gāzu emisiju aprēķina metodika” (turpmāk – noteikumu projekts) sagatavots pamatojoties uz likuma „Par piesārņojumu” 53. panta otrās daļas 2. punktu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pašreizējā situācija  Lai nodrošinātu klimata mērķu sasniegšanu 2020. gadam un turpmāk, arvien biežāk Latvijā tiks īstenotas aktivitātes dažādās tautsaimniecības nozarēs siltumnīcefekta gāzu (turpmāk – SEG) emisiju samazināšanai. Tajā pašā laikā Latvijā nav pieejama vienota SEG emisiju aprēķina metodika, kuru varētu pielietot, lai aprēķinātu SEG emisiju samazinājumu vai pieaugumu no projektu un pasākumu īstenošanas dažādos tautsaimniecības sektoros. Pagaidām dažādas iestādes (ministrijas, pašvaldības, nevalstiskās organizācijas), atbalstot vai īstenojot konkrētus projektus, izmanto dažādas aprēķinu formulas un pieņēmumus SEG emisiju aprēķiniem. Dažādu un savstarpēji atšķirīgu aprēķinu metodoloģijas dēļ nav iespējams savstarpēji salīdzināt rezultātus vai veikt korektu datu apkopojumu.  Noteikumu projekta mērķis un būtība  Noteikumu projekts nosaka metodiku vienotam SEG emisiju aprēķinam, lai novērtētu pasākumu un projektu ietekmi uz klimata pārmaiņām. Metodikā ir ietverta SEG emisiju izmaiņu aprēķina kārtība, emisijas faktori un formulas, kas pielietojamas, lai aprēķinātu dažādu tautsaimniecības nozaru pasākumu un projektu īstenošanas laikā panākto vai plānoto SEG emisiju samazinājuma vai pieauguma apjomu.  Noteikumu projekta SEG emisiju aprēķinu metodiku piemēro tādu pasākumu un projektu ietekmes uz klimata pārmaiņām novērtēšanai, kuru ietvaros notiek:   1. energoefektivitātes uzlabošanas pasākumi siltumenerģijas un elektroenerģijas patēriņu ietekmējošām darbībām ēkās vai ēkas daļās, ražošanas tehnoloģiskās iekārtās (darba mašīnas noteiktu secīgu tehnoloģisko operāciju kopuma veikšanai, lai pārveidotu darba priekšmeta (vielas, materiāla, izstrādājuma) īpašības, tādējādi radot darba priekšmeta vērtības pieaugumu, un būtiskas minēto darba mašīnu palīgierīces un palīgrīki, ar kuriem papildina darba mašīnas tehnoloģisko operāciju kopuma veikšanai. Darba mašīnas ir ietaises (mehānismi vai to komplekss), kuru būtiska sastāvdaļa ir jebkura veida izpildsistēmas un vadības sistēma), enerģētikas, ūdensapgādes, kanalizācijas un sakaru infrastruktūrā; 2. atjaunojamo energoresursu tehnoloģiju (iekārtas vai iekārtu sistēmas enerģijas ražošanai no atjaunojamajiem energoresursiem, piemēram, biomasas katli un kamīni, biomasas koģenerācijas stacijas, saules kolektori, saules elektrostacijas, vēja elektrostacijas, hidroelektrostacijas, siltuma sūkņi, ģeotermālās stacijas, viļņu stacijas, paisuma un bēguma stacijas, ūdens straumju stacijas) ieviešana un fosilo energoresursu tehnoloģiju (iekārtas vai iekārtu sistēmas enerģijas ražošanai no fosilajiem energoresursiem, piemēram, dabasgāzes katli, akmeņogļu katli, mazuta katli, dīzeļdegvielas katli, sašķidrinātas naftas gāzes katli, dabasgāzes koģenerācijas stacijas) modernizācija; 3. aukstuma iekārtu efektivitātes uzlabošana; 4. pasākumu transporta nozarē īstenošana, t.sk. transportlīdzekļu nomaiņas un modernizācijas, vieglā autotransporta izmantošanas maiņas pret sabiedriskā transporta izmantošanu un velotransporta izmantošanu, veloceliņu izbūves un transporta loģistikas pasākumiem; 5. pasākumu atkritumu apsaimniekošanas nozarē īstenošana, t.sk. pasākumu, kuros plānots no bioloģiski noārdāmiem atkritumiem iegūt biogāzi, ko paredzēts izmantot sadedzināšanā un transportā   Lauksaimniecības nozares pasākumu SEG emisiju apjoma izmaiņu novērtēšanai no 2015. gada ir izstrādāta un tiek izmantota detalizēta aprēķinu metodika, kas izstrādāta saskaņā ar Klimata pārmaiņu starpvaldību padomes (*KPSP*) vadlīnijām, lauksaimniecības nozares pasākumus iedalot septiņās apakšgrupās: laukkopības pasākumi, zālāju apsaimniekošanas un ganību uzlabošanas pasākumi, organisko un kūdras augšņu apsaimniekošana, degradēto zemju apsaimniekošana, lopkopība, kūtsmēslu apsaimniekošana un bioenerģijas ražošana. Pasākumu ietekmes novērtēšanas atvieglošanai ir sagatavots arī elektronisks aprēķinu rīks, kurš jebkuram interesentam brīvi pieejams Lauku atbalsta dienesta tīmekļvietnē.  Lauksaimniecības nozares pasākumu ietekmes novērtēšanas metodiku un elektronisko aprēķinu rīku sadarbībā ar Latvijas Lauksaimniecības universitāti (institūcija, kuras kompetence lauksaimniecības nozares siltumnīcefekta gāzu emisiju aprēķinos noteikta normatīvajos aktos par siltumnīcefekta gāzu inventarizāciju un prognozēšanu) ir izstrādājusi Zemkopības ministrija.  Zemkopības ministrija, kā par lauksaimniecības nozari atbildīgā ministrija, ir atbildīga par lauksaimniecības nozares SEG emisiju samazinājuma pasākumu aprēķinu metodikas un elektroniskā aprēķinu rīka tālāku aktualizāciju atbilstoši izmaiņām starptautiskajās vadlīnijās un Latvijas nacionālajos SEG emisiju inventarizācijas aprēķinos.  Noteikumu projektā iekļautā metodika obligāti piemērojama tajos gadījumos, kad to nosaka Latvijas Republikas normatīvie akti, t.i. ja ministrijas, izstrādājot tiesību aktu projektus, tajos ietvers atsauci uz šiem noteikumiem, bet visos citos gadījumos tās piemērošana ir brīvprātīga.  Noteikumu projektā ņemtas vērā Eiropas Komisijas 2012. gada 21. jūnija Regulas Nr. [601/2012](http://eur-lex.europa.eu/eli/reg/2012/601/oj/?locale=LV" \t "_blank) par siltumnīcefekta gāzu emisiju monitoringu un ziņošanu saskaņā ar Eiropas Parlamenta un Padomes Direktīvu [2003/87/EK](http://eur-lex.europa.eu/eli/dir/2003/87/oj/?locale=LV" \t "_blank) (turpmāk – Regula Nr. 601/2012) VI pielikumā noteiktās energoresursu zemākā sadegšanas siltuma un oglekļa dioksīda (turpmāk – CO2) emisijas faktoru vērtības.    Šo noteikumu projekta 1. pielikuma 7. un 8. punkts ir sagatavots, pamatojoties uz V. Dubrovska un A. Adamoviča grāmatu “Bioenerģētikas horizonti” (Jelgava, 2012. gads).  Šo noteikumu projekta 1. pielikuma 6. punktā CO2 emisijas apjoma par transporta nozares pasākumiem noteikšanai izmantota informācija no Eiropas Komisijas 2015. gada ziņojuma par Alternatīvo degvielu stāvokli Eiropas Savienības transporta sistēmās.  Šo noteikumu projekta 1. pielikuma 5. punktā transportlīdzekļos izmantotā degvielas blīvums noteikts saskaņā ar Starptautiskās Enerģētikas aģentūras Enerģētikas statistikas rokasgrāmatu (blīvumi noteikti standartapstākļos – temperatūra 0oC un spiediens 1 atm, izņemot saspiestā dabasgāze – spiediens 220 atm un sašķidrinātā dabasgāze – temperatūra – 160oC).  Šo noteikumu projekta 1. pielikuma 6.4. apakšpunktā norādītā informācija attiecībā uz pasažieru skaitu transportlīdzeklī ir norādīta, balstoties uz publiski pieejamo informāciju, piemēram, PSIA “Rīgas satiksme” un AS “Pasažieru vilciens” tīmekļvietnēs un citos sagatavotajos dokumentos. Diemžēl ierobežota datu apjoma pieejamības dēļ šobrīd nav veikta detalizēta un visaptveroša analīze par visu Latvijā izmantoto transportlīdzekļu pasažieru ietilpību un to radīto emisiju apjomu uz nobraukto attālumu.  Lai aprēķinātu transportlīdzekļu vidējo izlīdzināto degvielas patēriņu tiek ņemta vērā transportlīdzekļa tehniskās apskates dokumentācijā norādītais kopējais tehniskās apskates perioda nobraukums, kuru attiecina uz pilnu kalendāra gadu, km/gadā, kā arī transportlīdzekļa īpašnieka/lietotāja vai ražotāja sniegtā informācija par degvielas patēriņu uz kilometru.  Lai aprēķinātu SEG emisiju apjomu pirms un pēc pasākuma īstenošanas izmanto atbilstošus pasākumu raksturojošos datus (piemēram, esošais patērētais enerģijas apjoms, esošais saražotais enerģijas apjoms, plānotais saražojamais enerģijas apjoms, plānotais saražojamais enerģijas apjoms, piegādātais enerģijas apjoms, sadedzināšanas iekārtas lietderības koeficients, sadedzināšanas iekārtas darbības ilgums, globālās sasilšanas potenciāls, transportlīdzekļa nobraukums, degvielas patēriņš, degvielas blīvums, degvielas zemākais sadegšanas siltums, bioloģiski noārdāmo atkritumu daudzums), kas nepieciešami, lai veiktu šajos noteikumos ietvertos aprēķinus.  Noteikumu projekta 12.1. apakšpunkts paredz, ka centralizētās siltumapgādes sistēmas operators un lokālās siltumapgādes sistēmas operators katru gadu aprēķina CO2 emisijas faktoru saražotajai siltumenerģijai un līdz kārtējā gada 31. janvārim publicē tā vērtību savā tīmekļvietnē vai izsniedz tā vērtību pēc siltumenerģijas lietotāja pieprasījuma. Savukārt noteikumu projekta 12.2. apakšpunkts paredz, ka Vides aizsardzības un reģionālās attīstības ministrija aprēķina, apstiprina un publicē savā tīmekļvietnē CO2 emisijas faktoru Latvijā saražotai siltumenerģijai katlumājās un koģenerācijas stacijās, kā arī CO2 emisijas faktoru Latvijā saražotai elektroenerģijai. Minētie emisijas faktori šobrīd netiek regulāri aprēķināti, bet ir būtiski, lai novērtētu īstenoto projektu ietekmi uz klimata pārmaiņām. Saskaņā ar Vides aizsardzības un reģionālās attīstības ministrijas nolikumu Vides aizsardzības un reģionālās attīstības ministrija ir kompetentā iestāde klimata politikas jomā, t.sk. klimata mērķu sasniegšanas nodrošināšanā. Līdz ar to ir būtiski, lai visas iesaistītas puses, kuras īsteno pasākumus ņem vērā ietekmi uz klimata pārmaiņām. Papildus tam, jau šobrīd Vides aizsardzības un reģionālās attīstības ministrija kompetencē ir Regulas Nr. 601/2012 īstenošana, kurā ir noteikti emisijas faktori dažādiem kurināmā veidiem.  Šo noteikumu III. nodaļas 33. punktā minēto pasākumu par koģenerācijas stacijas uzstādīšanu SEG emisiju apjoma izmaiņu aprēķinu veic ņemot vērā šo noteikumu 22. punktā definētos gadījumus, piemērojot attiecīgo aprēķina formulu un SEG emisiju apjoma aprēķinu veicot atsevišķi par saražotās siltumenerģijas un saražotās elektroenerģijas daudzumu. Piemēram, ja esošas fosilos energoresursus izmantojošas stacijas vietā plānots uzstādīt atjaunojamos energoresursus izmantojošu koģenerācijas staciju, kas saražoto siltumenerģiju plāno piegādāt pašvaldībai siltumapgādes nodrošināšanai un saražoto elektroenerģiju nodot elektrotīklā, tad SEG emisiju apjoma aprēķinu veic atbilstoši šo noteikumu 22.1. un 22.7. apakšpunktam, izmantojot šo noteikumu 23., 25. un 32. punktā minētās formulas par saražoto siltumenerģijas apjomu un 31. punktā minēto formulu par saražoto elektroenerģijas apjomu.  Noteikumu projekta 2. pielikuma 3. punktā norādītā informācija par kurināmās koksnes mitruma un kurināmā darba masas zemāko sadegšanas siltuma vērtībām sagatavota, pamatojoties uz J. Kalnača, D. Āriņas, A. Murašova, A. Kalnača, D. Grigales veikto pētījumu “Oglekļa noteikšana un oglekļa dioksīda emisiju faktoru aprēķināšana Latvijā biežāk izmantotajiem kurināmā veidiem” (Rīga, 2017. gads). Noteikumu projekta 2. pielikuma 4. un 5. punkts sagatavots, izmantojot D. Blumbergas redakcijā izstrādātās grāmatas “Bioenerģijas tehnoloģijas” (Rīga, 2011. gads) ietverto informāciju. |
| 3. | Projekta izstrādē iesaistītās institūcijas | Vides aizsardzības un reģionālās attīstības ministrija. |
| 4. | Cita informācija | Nav |

|  |  |  |
| --- | --- | --- |
| II. Tiesību akta projekta ietekme uz sabiedrību, tautsaimniecības attīstību un administratīvo slogu | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projektā ietvertais tiesiskais regulējums attieksies uz Latvijas valsts pārvaldes iestāžu sagatavotajos un attiecīgo institūciju apstiprinātajos tiesību aktos noteiktajiem gadījumiem enerģētikas, transporta un atkritumu apsaimniekošanas nozarēs, kad fiziska vai juridiska persona īsteno pasākumus, kam nepieciešams aprēķināt SEG emisiju samazinājumu (īstenojamo pasākumu panāktā vai plānotā SEG emisiju samazinājuma aprēķins). Piemēram, šādas metodikas piemērošana būtu nepieciešama ES fondu un citu finanšu instrumentu ietvaros, kad finansējums tiek piešķirts projektu konkursu ietvaros un atbalstāmās darbības ietekmē klimata pārmaiņas.  Minēto metodiku drīkstēs piemērot ikviena fiziska vai juridiska persona SEG emisiju apjoma samazinājuma aprēķinam. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts tiešā veidā neietekmē administratīvo slogu.  Metodika ir paredzēta, lai pilnveidotu esošo situāciju, t.i. lai visos nepieciešamajos gadījumos tiktu izmantota vienota SEG emisiju aprēķina metodika. Vienotas SEG emisiju aprēķina metodikas ieviešana veicinās sabiedrības informētību par dažādu pasākumu ietekmi uz klimatu, kā arī Latvijai noteikto mērķu sasniegšanu. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |  |
| --- | --- |
| **IV. Tiesību akta projekta ietekme uz spēkā esošo tiesību normu sistēmu** | |
| Nepieciešamie saistītie tiesību aktu projekti | Nepieciešams veikt grozījumus Ministru kabineta 2013. gada 25. jūnija noteikumos Nr. 348 “Ēkas energoefektivitātes aprēķina metodika”, saskaņojot noteikumu projektā un minētajā normatīvajā aktā atsauces uz aprēķinu formulām un emisiju faktoriem. |
| Atbildīgā institūcija | Ekonomikas ministrija. |
| Cita informācija | Nav |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Noteikumu projekts ietver atsauces uz šādiem Eiropas Savienības tiesību aktiem:   * Regulu Nr. 601/2012; * Eiropas Parlamenta un Padomes 2013. gada 21. maija Regulu Nr. 525/2013 par mehānismu siltumnīcefekta gāzu emisiju pārraudzībai un ziņošanai un citas informācijas ziņošanai valstu un Savienības līmenī saistībā ar klimata pārmaiņām un par Lēmuma Nr. 280/2004/EK atcelšanu (turpmāk – Regula Nr. 525/2013); * Eiropas Parlamenta un Padomes 2014. gada 16. aprīļa Regulu Nr. [517/2014](http://eur-lex.europa.eu/eli/reg/2012/601/oj/?locale=LV" \t "_blank) par fluorētām siltumnīcefekta gāzēm un ar ko atceļ Regulu (EK) Nr. 842/2006 (turpmāk – Regula Nr. [517/2014](http://eur-lex.europa.eu/eli/reg/2012/601/oj/?locale=LV" \t "_blank)). |
| 2. | Citas starptautiskās saistības | Projekts šo jomu neskar. |
| 3. | Cita informācija | Nav |

|  |  |  |  |
| --- | --- | --- | --- |
| **1.tabula**  **Tiesību akta projekta atbilstība ES tiesību aktiem** | | | |
| Attiecīgā ES tiesību akta datums, numurs un nosaukums | * Regula Nr. 601/2012; * Regula Nr. 525/2013; * Regula Nr. 517/2014. | | |
| A | B | C | D |
| Regulas Nr. 601/2012 VI pielikums | Noteikumu projekta 1. pielikuma 1. un 5. punkts | Pārņemts pilnībā | Nacionālais tiesību akts neparedz stingrākas prasības. |
| Regula Nr. 525/2013 | Noteikumu projekta 11. punkts | Pārņemts pilnībā | Nacionālais tiesību akts neparedz stingrākas prasības. |
| Regula Nr. 517/2014 I pielikums | Noteikumu projekta 1. pielikuma 9. punkts | Pārņemts pilnībā | Nacionālais tiesību akts neparedz stingrākas prasības. |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | Projekts šo jomu neskar. | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Projekts šo jomu neskar. | | |
| Cita informācija | Ar noteikumu projektu netiek īstenotas Regulas Nr. 601/2012, Regulas Nr. 525/2013 un Regulas Nr. 517/2014 prasības, bet tās tiek izmantotas kā atsauces avots, lai pamatotu noteikumu projekta normas. | | |

|  |
| --- |
| **2. tabula Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei** |
| Projekts šo jomu neskar. |

|  |  |  |
| --- | --- | --- |
| VI. Sabiedrības līdzdalība un komunikācijas aktivitātes | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumu Nr. 970 „Sabiedrības līdzdalības kārtība attīstības plānošanas procesā” 7.4.1apakšpunktu sabiedrības pārstāvji ir aicināti līdzdarboties, rakstiski sniedzot viedokli par noteikumu projektu tā izstrādes stadijā. Sabiedrības pārstāvji ir informēti par iespēju līdzdarboties, publicējot paziņojumu par līdzdalības procesu Vides aizsardzības un reģionālās attīstības ministrijas tīmekļvietnē. |
| 2. | Sabiedrības līdzdalība projekta izstrādē | Noteikumu projekts tika publicēts Vides aizsardzības un reģionālās attīstības ministrijas tīmekļvietnē 2017. gada 19. aprīlī.  Noteikumu projekts tika izsūtīts nozares ekspertiem un asociācijām 2017. gada 12. septembrī.. |
| 3. | Sabiedrības līdzdalības rezultāti | Komentāri vai priekšlikumi no sabiedrības pēc noteikumu projekta publicēšanas Vides aizsardzības un reģionālās attīstības ministrijas tīmekļvietnē nav saņemti.  Pēc noteikumu projekta nosūtīšanas nozaru ekspertiem un asociācijām saņemti priekšlikumi no valsts sabiedrības ar ierobežotu atbildību “Latvijas Vides, ģeoloģijas un meteoroloģijas centrs”, Latvijas Lauksaimniecības universitātes, Latvijas Biodegvielu un bioenerģijas asociācijas un Ceļu satiksmes drošības direkcijas. Saņemtie precizējumi un priekšlikumi ir izvērtēti un ņemti vērā sagatavotajā noteikumu projektā, ciktāl tie nebija pretrunā noteikumu projekta būtībai. |
| 4. | Cita informācija | Nav |

|  |  |  |
| --- | --- | --- |
| VII. Tiesību akta projekta izpildes nodrošināšana un tās ietekme uz institūcijām | | |
| 1. | Projekta izpildē iesaistītās institūcijas | Vides aizsardzības un reģionālās attīstības ministrija |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Jaunas valsts institūcijas netiks radītas, kā arī netiks paplašinātas esošo institūciju funkcijas. |
| 3. | Cita informācija | Nav |

Vides aizsardzības un

reģionālās attīstības ministrs Kaspars Gerhards

Vides aizsardzības un reģionālās attīstības

ministrijas valsts sekretārs Rinalds Muciņš

Galindoma 67026497

zane.galindoma@varam.gov.lv